**TIEDOTE** 2.9.2014Julkaisuvapaa heti

**Teatterinjohtaja Kirsi Siren:**

**Viisautta ja elämäniloa lastenteatterista - Teatteri Hevosenkengän   
kausi 2014 - 2015**

Viisaus ja elämänilo tekevät elämästä hienon. Viisas ja iloa vastaanottanut ja sitä jakava ihminen on vahva. Hevosenkengän päämäärä on ollut aina inhimillisen sanoman, huumorin ja fantasian tuominen esitysten kautta lapsikatsojien ja aikuisten saataville.  
  
Teatteri on onnistunut päämäärässään, koska Hevosenkengästä on muodostunut brändi. Hevosenkenkään tullaan katsomaan ja kokemaan ”mitä teillä onkaan nyt syksyllä”, ei välttämättä ainoastaan erityisen esityksen tai tapahtuman houkuttelemina. **Lelumuseo Hevosenkenkä** Näyttelykeskus WeeGeellä toimii myös tärkeänä osana Hevosenkengän brändiä ja tekee Hevosenkengästä osaltaan täyden palvelun lastenkulttuurikeskuksen.  
  
Huolehdimme kaikista katsojista kokonaisvaltaisesti ja tarjoamme myös ammattimaista taideterapiaa. Työpajat, kurssit, loma-aikojen leirit sekä näyttelyt galleriassa rikastavat kokemusta. Toivomme, että kulttuuripalvelujen käyttöön tottunut ja niistä nauttinut pieni tai suuri ihminen on viisaampi ja iloisempi.  
Ja tällä teemalla mennään myös syksyyn 2014. Vuosi **2015** onkin sitten merkkipaalu, juhlavuosi,  
**Teatteri Hevosenkenkä täyttää silloin 40 vuotta!  
  
TEATTERIN OHJELMISTO**Syksyn uusi ensi-ilta on näytelmä **Pippuridino**, joka varmasti hauskuttaa kaikenikäisiä ja riemastuttaa erityisesti kohderyhmäänsä, jo kaikkein nuorimpiakin. Dinosaurukset ovat rakkaita kaikille lapsille ja  
tämä pippurinen muinaiseläin on aivan omaa luokkaansa. **Eero Ahre** on ohjannut komedian, joka saa ensiesityksen **18.9.14** Juhannusmäellä. Käsikirjoituksesta vastaavat **Erja Alander, Eero Ahre** ja **Patrik  
Drake.** Nuket, lavastuksen ja puvut on suunnitellut **Outi Herrainsilta** ja musiikki on **Tommi Lindellin**. Rooleissa nähdään **Krista Putkonen-Örn** ja **Antero Nieminen**. Keväällä näytelmä nähdään myös ruotsinkielisenä, nimellä **Dunderdino.  
  
Sinikka** ja **Tiina Nopolan** Hevosenkengälle kirjoittama **Risto Räppääjä vauvana -** hurmasi katsojat pari  
vuotta sitten ja tulee nyt uudestaan **8.11**.**14** lähtien ohjelmistoon. **Katja Krohnin** ohjaama ja **Mimmi Resmanin** lavastama riemastuttava esitys on hauska, sopivasti absurdi ja lapsia kunnioittava näytelmä, jonka parista poistuu,jos ei nyt hirveästi viisaampana, niin ainakin villimpänä. Arkielämän rajoja täytyy sopivasti ravistella, yllätykset ravitsevat luovuutta.

**HEVOSENKENGÄN JOULU**Satujen satu, **H.C. Andersenin Lumikuningatar** on Hevosenkengän joulunäytelmä. Teatterissa halutaan vuodesta toiseen tarjota katsojille, perheille, päiväkodeille, kouluille ja muille ryhmille takuuvarma joulutunnelman tuoja. Jouluinen esitys, viisas ja kaunis Lumikuningatar, ja jouluasuun puettu teatteri,  
seimi, joulukuusi, koristeet, tarjoilut ja näyttely, pysäyttävät katsojat arjen kiireistä ja riennoista miettimään hetkeksi syntyjä syviä ja nauttimaan hetkestä. Yllätyksenä vielä suosittu **vieras Korvatunturilta** ilahduttaa esitysten jälkeen lapsia. **Kirsi Sirenin** dramatisoiman ja ohjaaman esityksen lavastus ja nuket on **Mimmi** **Resmanin** ja musiikki **Tommi Lindellin**. Rooleissa nähdään **Eero Ahre**, **Outi Haaranen** ja **Sari Kortesmäki**. **Helsingissä** Hevosenkengän joulunäytelmä on **Urpon ja Turpon joulu**, siinä pikkukarhut, **Hannele Huovin** luomat leluhahmot viettävät railakasta joulua omalla tavallaan **Annantalossa 5.12.14** lähtien. Näytelmän rooleissa nähdään **Pekka Heiman**, **Antero Nieminen** ja **Niina Sillanpää**. Riemastuttavat kirjan kuvitukselle uskolliset nuket on suunnitellut **Jukka Lemmetty.** Annantalossa nähdään Hevosenkengän tuotannosta myös **Pippuridino**, **Kani Untuvakerä** ja **Tohtori Sykerö**.  
Syksyllä kotinäyttämöllä jatkavat myös **Kani Untuvakerä** ja **Kultakutri ja kolme karhua**.  
  
Esiinnymme myös tilauksesta kouluissa, päiväkodeissa sekä lasten tapahtumissa seuraavilla esityksillä: **Pippuridino**, **Tohtori Sykerö** myös ruotsiksi **Doktor Snuggles**, **Kultakutri ja kolme karhua** myös ruotsiksi **Guldlock och de tre björnarna**, **Lohikäärme ja 7 prinsessaa**, **Kummituskekkerit** myös ruotsiksi **Spökstök** ja englanniksi **Spooky Party** sekä **Kani Untuvakerä** myös ruotsiksi **Kanin Dunboll, Saapasjalkakissa** myös ruotsiksi **Mästerkatten i stövlar**.  
  
**GALLERIA HEVOSENKENKÄ**Juhannusmäen Galleriassa, teatterin yhteydessä, on aina uuteen **ensi-iltaan sopiva näyttely**. Nyt siis teemana on, yllätys yllätys, keittiöhommat ja dinosaurukset.

Galleriassa järjestetään myös suosittuja lasten **syntymäpäiväjuhlia** ja erilaisia työpajoja ja kursseja.  
  
**TAIDETERAPIA**Galleriassa toimivat myös syksyn ajan taideterapiaryhmät, **Omaa tietä etsimässä** sekä **Ensi kertaa äidiksi**. Taideterapia tarjoaa välineitä oman elämän pohtimiseen ja tutkimiseen yksin ja yhdessä muiden kanssa. Omien kokemusten ilmentäminen väreillä ja muilla ilmaisutavoilla antaa voimia ja iloa sekä lisää itsetuntemusta. Ryhmien ohjauksesta vastaavat **Sanna Hallén** ja **Kristiina Huotari**.  
  
**LELUMUSEO HEVOSENKENKÄ  
  
Lelumuseossa** Näyttelykeskus WeeGeellä jatkuu venäläisten lelujen näyttely **Miška ja minä -** **leikkikaluaarteita itänaapurista.** Näyttelyn opastuksia on saatavilla myös venäjäksi. **Laiva on lastattu leluilla** -on museon perusnäyttely. Museolla on paljon toimintaa, roolipelikerhoja, erilaisia työpajoja sekä tapahtumia. Myös museolla lasten synttärijuhlat on suosittu toimintamuoto ja niihinkin voi tilata opastuksen haluamallaan teemalla. Museon ja teatterin yhteistoiminnasta ovat osoituksena museoteatteriesitykset. Ja voihan museolla itsekin tehdä teatteria, **varjoteatteria**!

Museoteatteriesityksiä teatteri on myös tuottanut yhdessä **EMMAN** - **Espoon modernin taiteen museon** kanssa ja yhteistyö jatkuu syksyllä - **Seuraa Suloa!** draamakierroksilla lapsille.

**TEATTERI HEVOSENKENKÄ**Juhannusmäki 2, Mankkaa, EspooTeatterisihteeri Johanna Bergman +358 (0)9 4391 220Markkinointisihteeri Erja Andelin +358 (0)9 4391 2212[hevosenkenka@hevosenkenka.fi](mailto:hevosenkenka@hevosenkenka.fi)[www.hevosenkenka.fi](http://www.hevosenkenka.fi/)  
  
**LELUMUSEO HEVOSENKENKÄ**Näyttelykeskus WeeGeeAhertajantie 5, Tapiola, EspooMuseonjohtaja Johanna Rassi +358 (0)50 576 7677  
Museolehtori Hanna Jussila +358 (0)50 5900 137[www.lelumuseohevosenkenka.fi](http://www.lelumuseohevosenkenka.fi/)